|  |  |
| --- | --- |
| Numri i lëndës: | 2021:243140 |
| Datë: | 29.02.2024 |
| Numri i dokumentit: | 05396765 |

**P.nr.526/21**

**GJYKATA THEMELORE NË PRISHTINË - DEGA NË LIPJAN**, gjyqtari i vetëm gjykues Selman Salihi, me pjesëmarrjen e bashkëpunëtorit profesional Adolin Aliaj, duke vendosur në çështjen penale kundër të pandehurve S. K. dhe E. N., te dytë me vendbanim në rrugën”H. K.”,nr. ..., kati .. në Lipjan, për shkak të veprës penale Sulm nga neni 184, paragrafi 1 të KPRK-së, të akuzuar sipas aktakuzës së Prokurorisë Themelore në Prishtinë - Departamenti i Përgjithshëm, PP.II.nr.4886/21 të datës 22.10.2021, jashtë seancës në mbështetje të nenit 357 par. 1 nënpar. 1.3 të Kodit të Procedurës Penal të Republikës së Kosovës, nenit 8 dhe nenit 15 paragrafi 1 të Ligjit për Ndërmjetësim, me datë 29.02.2024, morri këtë:

**A K T V E N D I M**

**I. APROVOHET** Marrëveshja e Ndërmjetësimit Nr.Ref. Nd.nr.06/24 e datës 22.02.2024, e arritur ndërmjet të pandehurve S. **K., E. N.** dhe të dëmtuarit L. J..

**II. HUDHET** aktakuza e Prokurorisë Themelore në Prishtinë - Departamenti i Përgjithshëm PP.II.nr.4886/21 të datës 22.10.2021.

**III. PUSHOHET** procedura penale për të pandehurën S. K., nga i ati E. dhe e ëma F., i vajzërisë G., e lindur me ... në L., me vendbanim në rr. "H. K.", nr. ..., kati .. në L., me numër personal: ..., ka të përfunduar shkollën e mesme, shqiptare, shtetase e Republikës së Kosovës, për veprën penale Sulm nga neni 184, paragrafi 1 të KPRK-së,

**IV. PUSHOHET** procedura penale për të pandehurin E. N., nga i ati S. dhe e ëma H., i vajzërisë R., i lindur me 12.04.1957 në D. e m., me vendbanim në "H. K.", nr. ..., kati .. në Lipjan, me numër personal: ..., me profesion oficer korrektues, i martuar, me gjendje të mesme ekonomike, shqiptar, shtetas i Republikës së Kosovës, për veprën penale Sulm nga neni 184, paragrafi 1 të KPRK-së,

**V.** Shpenzimet e procedurës penale bien në barrë të mjeteve buxhetore të kësaj gjykate.

**A R S Y E T I M**

Prokuroria Themelore në Prishtinë, me aktakuzën PP.II.nr.4886/21 të datës 22.10.2021, ka akuzuar të pandehurit S. K. dhe E. N., për shkak të veprës penale Sulm nga neni 184, paragrafi 1 të KPRK-së.

Gjykata me datë 20.02.2024 ka mbajtur shqyrtimin fillestar, ku pas leximit të aktakuzës prej prokurorit të shtetit, palët janë njoftuar për mundësinë e zgjedhjes së kësaj çështje penale përmes procedurës së ndërmjetësimit. Palët janë pajtuar që kjo çështje të zgjidhet përmes ndërmjetësimit, prandaj Gjykata lëndën e ka dërguar në procedurën e ndërmjetësimit.

Gjykata ka dërguar këtë lëndë penale në ndërmjetësim pasi që me neni 2, paragrafi 2, të Ligjit për ndërmjetësim është përcaktuar se ndërmjetësimi në fushën penale zbatohet në rastet ku parashihet dënimi me gjobë dhe dënimi me burgim deri në tri (3) vjet, përveç rasteve të parapara në paragrafin 3 të këtij neni. Në rastin konkret veprat penale për të cilat janë akuzuar të pandehurit është përcaktuar qe dënohet me gjobë ose me burgim deri në tre (3) vjet. Kurse me nenin 8, paragrafi 7, të Ligjit për ndërmjetësim është përcaktuar se pranohet marrëveshja në mes palëve për fillimin e procedurës së ndërmjetësimit, në çdo fazë të zhvillimit të procedurës në gjykatë kompetente, apo në një organ tjetër kompetent.

Gjykata është njoftuar nga ndërmjetësuesi se palët, me datë 22.02.2024, kanë arritur pajtimin në ndërmjetësim ashtu që janë marr vesh që çështja të zgjidhet përmes ndërmjetësimit, të cilën marrëveshje e kanë nënshkruar dhe e njëjta nga ndërmjetësuesi është proceduar në gjykatë për aprovim të marrëveshjes.

Gjykata pas shikimit dhe vlerësimit të marrëveshjes për ndërmjetësim, konstatoj se palët pa ndonjë kërcënim dhe me vetë dëshirë kanë shprehur gatishmërinë që kjo çështje të zgjidhet me ndërmjetësim dhe nuk kanë kontestuar asnjë nga pikat e marrëveshjes së ndërmjetësimit, andaj edhe gjykata të njëjtën e aprovoi si në pikën I të dispozitivit të këtij vendimi

Gjykata vlerëson se me arritjen e marrëveshjes së ndërmjetësimit në mes të pandehurve dhe palës së dëmtuar është krijuar rrethanë që e pengon ndjekjen penale në kuptim të nenit 357 paragrafi 1, nënparagrafi 1.3 të Kodit të Procedurës Penale të Republikës së Kosovës, prandaj Gjykata edhe ka vendosur si në dispozitiv të pikës 1, 2, 3, 4 dhe 5 të këtij aktvendimi.

Gjykata lidhur me shpenzimet e procedurës penale ka vendosur në bazë të nenit 453 të Kodit të Procedurës Penale të Republikës së Kosovës.

Nga sa u tha më lartë, u vendos si në dispozitiv të këtij aktgjykimi.

**GJYKATA THEMELORE NË PRISHTINË**

**DEGA NË LIPJAN**

**P.nr.526/21, të datës 29.02.2024**

**Gjyqtari i vetëm gjykues**

**Selman Salihu**

**KËSHILLË JURIDIKE**: Kundër këtij aktvendimi, nuk lejohet ankesa.